กอช.กระตุ้นผู้สูงอายุเร่งสมัครสมาชิกกองทุนหมดเขตรับสมัครผู้อายุเกิน 60 ปี 25 ก.ย.นี้
กอช.กระตุ้นผู้สูงอายุเร่งสมัครสมาชิกกองทุน หมดเขตรับสมัครผู้อายุเกิน 60 ปี 25 ก.ย.นี้
24 พ.ค. 2559

นายสมพร จิตเป็นธม เลขาธิการคณะกรรมการกองทุนการออมแห่งชาติ (กอช.) เปิดเผยว่า กำลังเร่งรัดรับสมัครผู้สูงอายุเข้าเป็นสมาชิก กอช. ซึ่งหลักเกณฑ์ของกฎหมายตาม พ.ร.บ.การให้สิทธิแก่ผู้สมัครสมาชิก กอช.เป็นบางกรณี เปิดโอกาสให้ผู้ที่มีอายุ 50 ปีขึ้นไปสามารถออมได้ 10 ปีเต็ม นับจากอายุตัวในวันที่สมัครสมาชิก ซึ่งรวมถึงผู้ที่มีอายุเกิน 60 ปีแล้วด้วยที่ได้รับสิทธิตามกฎหมายนี้โดยไม่จำกัดอายุ โดยจะหมดเขตรับสมัครตามเงื่อนไขนี้ในวันที่ 25 ก.ย.นี้
“เนื่องจากกฎหมายให้สิทธินี้เป็นระยะเวลา 1 ปีนับจากวันที่ พ.ร.บ.มีผลใช้บังคับ ดังนั้นผู้สูงอายุที่มีอายุตั้งแต่ 60 ปีขึ้นไป จึงจะสามารถสมัครเป็นสมาชิกกองทุนได้ภายในวันที่ 25 ก.ย.นี้เท่านั้น ซึ่งจะครบ 1 ปีนับจากวันที่ประกาศกฎหมายฉบับนี้ ส่วนผู้ที่มีอายุ 50-60 ปี ถ้าสมัครสมาชิกก่อนวันที่ 25 ก.ย.ก็จะยังได้รับสิทธิออม 10 ปีนับจากอายุตัวในวันที่สมัคร แต่ถ้าเลยวันที่ 25 ก.ย.ไปแล้วก็สามารถสมัครสมาชิกได้ แต่จะออมได้ถึงอายุ 60 เท่านั้น” นายสมพร กล่าว
โดยช่วงที่ผ่านมา กอช.ได้ลงพื้นที่พบปะกับชาวบ้านผู้สูงอายุในหลายพื้นที่ ทั้งในเขตกรุงเทพฯ ปริมณฑล และจังหวัดหัวเมือง อาทิ เชียงใหม่ ขอนแก่น หาดใหญ่ และพัทยา เพื่อประชาสัมพันธ์ให้ชาวบ้านได้ทราบสิทธิตามหลักเกณฑ์นี้ และประโยชน์อื่นๆ ที่จะได้รับเมื่อสมัครสมาชิก กอช. ซึ่งก็ได้การตอบรับที่ดี มีผู้สูงอายุจำนวนไม่น้อยที่ได้เริ่มออมกับ กอช. บางรายที่ยังอายุไม่มาก บอกว่าออม 10 ปีก็ได้ใช้บำนาญแล้ว และจะมีชีวิตอยู่รับบำนาญไปอีกนาน บางรายบอกว่าออมไว้ถึงไม่ได้ใช้เองก็ให้ลูกหลานได้ใช้ ดีตรงที่รัฐบาลให้เงินสมทบแล้วยังค้ำประกันดอกผลด้วยว่าไม่ขาดทุนแน่ มีแต่ได้กับได้จริงๆ โดยล่าสุด กอช. มีสมาชิกที่เป็นผู้สูงอายุคิดเป็นร้อยละ 7 ของจำนวนสมาชิกทั้งหมด
ทั้งนี้ ประเทศไทยอยู่ในช่วงก้าวเข้าสู่สังคมผู้สูงอายุมาแล้วเป็นเวลากว่า 10 ปี และจะเป็นสังคมผู้สูงอายุโดยสมบูรณ์ในอีกไม่ถึง 10 ปีข้างหน้า ที่คนวัยทำงานเพียง 2 คนจะต้องดูแลผู้สูงอายุ 1 คน คาดว่าในปี พ.ศ.2568 ประเทศไทยจะมีผู้สูงอายุมากถึง 14 ล้านคน อันเนื่องมาจากประชากรมีอายุยืนยาวมากขึ้น ขณะที่อัตราเด็กเกิดใหม่ต่ำ ซึ่งหลายประเทศทั่วโลกก็กำลังเผชิญกับสภาพแวดล้อมของสังคมสูงวัยนี้ด้วยเช่นกัน รัฐจะมีภาระทางการเงินการคลังเพิ่มมากขึ้นในการดูแลประชากรสูงวัยในทุกด้าน
ทั้งด้านสุขภาพอนามัย สภาพจิตใจและการปรับตัวทางสังคม และที่สำคัญคือด้านค่าใช้จ่ายในการกินอยู่ รัฐจึงจำเป็นต้องมีการเตรียมความพร้อมรับมือกับสภาพแวดล้อมของสังคมผู้สูงอายุโดยสมบูรณ์เสียตั้งแต่วันนี้ เพื่อให้ประชาชนมีโอกาสได้รับสวัสดิการจากรัฐอย่างทั่วถึงทุกกลุ่ม โดยเฉพาะผู้มีรายได้น้อย จึงจำเป็นต้องส่งเสริมผลักดันให้มีการออมเพื่อชีวิตยามเกษียณของตนเอง เพื่อที่นอกจากจะได้รับเงินเบี้ยยังชีพผู้สูงอายุแล้ว ผู้มีรายได้น้อยยังจะมีสิทธิได้บำนาญรายเดือนจาก กอช. อีกด้วย
โดยกองทุนการออมแห่งชาติ (กอช.) คือ ส่วนหนึ่งของระบบบำนาญของประเทศไทย ที่ประชากรกลุ่มที่เป็นแรงงานนอกระบบ หรือผู้ประกอบอาชีพอิสระที่ไม่มีนายจ้าง จำนวนกว่า 25 ล้านคนทั่วประเทศ ซึ่งส่วนใหญ่มีรายได้น้อยและไม่สม่ำเสมอ จะได้มีโอกาสรับบำนาญเพื่อเลี้ยงชีพตัวเองเมื่อต้องเกษียณอายุและไม่มีรายได้แล้ว
 